Dayen nniḍen, d lbaḍna meqqren, teɛna-tt kan nettat, ulac akk sdaq i izemren ad t-yeffer, neɣ ad yessiɣ tamuɣli-ines. Ḥnifa teǧǧa taxyalt-is deg lemri, tefka tameẓẓuɣt. Icubba-as Ṛebbi tesla i lḥess. Teffeɣ-d ɣer beṛṛa maca d asemmiḍ tekcemd s tɣawla temdel lelwaḥ n ṭṭaq. Tuɣal-d ɣer lemri, tseggem iman-is tga azriri d afessas kan terna tismaqalin-is tireqqaqin. Tettaǧǧa-tent kan i tɣuri meɛna tikkelt-a, texs ad tent-tels.